b'\n_START_ARTICLE_\nVajuud\n_START_PARAGRAPH_\nVajuud ehk goahirod on aravakkide h\xc3\xb5im Colombias ja Venezuelas._NEWLINE_Vajuu h\xc3\xb5imu kuulub 60 000 inimest. See on arvukaim indiaanih\xc3\xb5im Colombias ja Venezuelas ning \xc3\xbcks suuremaid kogu L\xc3\xb5una-Ameerikas._NEWLINE_Nad r\xc3\xa4\xc3\xa4givad aravaki keelkonda kuuluvat vajuu keelt.\n_START_SECTION_\nElatusallikad\n_START_PARAGRAPH_\nKui hispaanlased nad leidsid, elasid nad juba k\xc3\xb5rbelisel Guajira poolsaarel ning tegelesid kala- ja p\xc3\xa4rlip\xc3\xbc\xc3\xbcgiga._NEWLINE_Varem olid nad t\xc3\xb5en\xc3\xa4oliselt olnud p\xc3\xb5lluharijad, kuid juba ammu enne hispaanlaste saabumist olid teised indiaanih\xc3\xb5imud nad viljakatelt maadelt v\xc3\xa4lja t\xc3\xb5rjunud. Et hispaanlased ei saanud neilt p\xc3\xa4rlip\xc3\xbc\xc3\xbcgikohti \xc3\xa4ra v\xc3\xb5tta, tegelesid nad vahetuskaubandusega._NEWLINE_Hispaanlastelt said nad vahetuskaubana koduloomi \xe2\x80\x93 kitsi, lambaid, sigu, kanu, veiseid ja hobuseid. Nad hakkasid elatuma nomaadlikust veisekasvatusest._NEWLINE_Peale selle hakkasid nad m\xc3\xbc\xc3\xbcma soola, mida nad soolapannide abil merest hankisid._NEWLINE_Praegu t\xc3\xb6\xc3\xb6tavad paljud vajuud Maracaibo j\xc3\xa4rve \xc3\xa4\xc3\xa4rses naftapiirkonnas. Et nende k\xc3\xb5rbelisel poolsaarel napib vett, ehitavad nad tehniliselt komplitseeritud kaeve. Nomaadliku eluviisi t\xc3\xb5ttu on nende majad v\xc3\xa4ga lihtsad. Kui neil \xc3\xb5nnestub j\xc3\xb5ukust koguda ning moodustada _NEWLINE_200\xe2\x80\x93250 elanikuga p\xc3\xbcsik\xc3\xbcla, siis nad ehitavad korralike tellistest maju ning katavad need l\xc3\xb5hutud kaktustest valmistatud sindlitega. K\xc3\xbcla \xc3\xbcmbritsevad nad kaktustest hekiga.\n_START_SECTION_\nElukorraldus\n_START_PARAGRAPH_\nVajuu h\xc3\xb5im on korraldatud matriarhaadi p\xc3\xb5him\xc3\xb5ttel._NEWLINE_K\xc3\xbclas on umbes 30 suurt klanni, millest iga\xc3\xbchel on oma tunnusloom ja oma territoorium._NEWLINE_Iga klanni hoiab koos k\xc3\xb5ige vanem naine, sugukonnaema ehk matriarh. Tema k\xc3\xb5ige vanem vend on klanni v\xc3\xa4lisesindaja, kes on v\xc3\xa4ga suure au sees._NEWLINE_Nende meessoost sugukonnaesindajate seast valitakse siis k\xc3\xbclapealik, ja selleks saab alati k\xc3\xb5ige j\xc3\xb5ukam. Ta peab oma k\xc3\xbcla eest kulutusi tegema, sest tema kohus on oma klanni varandusega k\xc3\xb5iki teisi kaitsta. See kahandab tema ja tema klanni varandust tunduvalt ning varsti valitakse pealikuks j\xc3\xb5ukuselt j\xc3\xa4rgmine sugukonnaesindaja. N\xc3\xb5nda hoitakse \xc3\xa4ra varandusliku kihistumise tekkimine._NEWLINE_Pealikel ei ole mingit k\xc3\xa4suv\xc3\xb5imu, vaid ainult esindamisvolitus. Oma kulutustega ei saavuta nad mitte midagi peale au. See au tagab aga, et neid ei j\xc3\xa4eta h\xc3\xa4da korral h\xc3\xa4tta._NEWLINE_Iga \xc3\xbcksikisiku elu on lahutamatult seotud sugukonna omaga, sest sugukond, mida esindab klanniema, kaitseb oma liikmeid. Vastutasuks teevad nad k\xc3\xb5ik oma sugukonna kaitsmiseks ja tugevdamiseks._NEWLINE_Iga sugukonna majanduslik baas on veised, kes on \xc3\xbchisomand ja keda \xc3\xbchiselt hooldatakse. Mehed karjatavad ja joodavad karja, naised valmistavad juustu ja t\xc3\xb6\xc3\xb6tlevad liha._NEWLINE_Veisekarja vargus on sama suur kuritegu nagu naise v\xc3\xa4gistamine. M\xc3\xb5lema eest on ette n\xc3\xa4htud k\xc3\xb5ige rangem karistus, sest need kuriteod haavavad kogu sugukonna au._NEWLINE_Vajuude sugukonnad on eksogaamsed (sugukonna sees ei saa abielluda) ning paarikaupa vastavusse seatud. See t\xc3\xa4hendab, et sugukonnad on omavahel abielus. Kogukondliku abielu asemel on praegu siiski \xc3\xbcksikabielu. Noorik l\xc3\xa4heb elama abikaasa majja ning emaklann saab tema eest pulmakingiks veiseid. Tegemist ei ole siiski pruudiostuga, sest noorik toidab ja katab oma abikaasat ning v\xc3\xb5ib igal ajal lahutada, minnes emakoju tagasi. Pruudiand (veised), mille eest hoolitses pruudi klann, j\xc3\xa4\xc3\xa4b abielunaise isiklikuks omandiks, mis j\xc3\xa4\xc3\xa4b lahutuse korral temale.    _NEWLINE_Kui noorik toob ilmale lapse, \xc3\xbcmbritsevad teda eranditult tema enda klanni naised. T\xc3\xbcdruku s\xc3\xbcnd on soovitavam kui poisi s\xc3\xbcnd. Poisi \xc3\xbcle r\xc3\xb5\xc3\xb5mustatakse "nagu v\xc3\xa4ikese hobuse \xc3\xbcle", t\xc3\xbcdruku \xc3\xbcle "nagu v\xc3\xa4ikese lehma \xc3\xbcle", sest lehmad on klanni suurim varandus._NEWLINE_Ema annab lapsele m\xc3\xb5ne oma esivanema nime ja oma klanni nime ning kolmandaks nime, mis on ainult nende jaoks, kes klanni ei kuulu. Lapse s\xc3\xbcnni puhul peab pidu ainult ema klann._NEWLINE_Isaliin on k\xc3\xbcll teada, aga t\xc3\xa4htsust sellel ei ole. Lapsed elavad algul ema juures, hiljem j\xc3\xa4tkab kasvatamist t\xc3\xbcdruku puhul m\xc3\xb5ni emapoolne t\xc3\xa4di ja poisi puhul m\xc3\xb5ni emapoolne onu. Nii saavad lapsed t\xc3\xa4iskasvanuks emapoolsete sugulaste juures._NEWLINE_Oma veiseid kohtlevad vajuud samamoodi nagu oma klanni liikmeid. Nii nagu oma sugukonna liikmetega ei tohi abielluda, ei tohi ka oma klanni veiseid s\xc3\xbc\xc3\xbca, sest neid peetakse otsesteks sugulasteks. Kui veis j\xc3\xa4\xc3\xa4b haigeks, viiakse ta \xc5\xa1amaani juurde nagu inimenegi. _NEWLINE_Kui klanni liige sureb, siis ohverdatakse veiseid ja nende lihaga toidetakse k\xc3\xbclalisi teistest klannidest. Ohverdatud veiste vaimud saadavad surnud inimest pikal teekonnal teispoolsusesse.'